b'\n_START_ARTICLE_\nKomet Reinmuth 1\n_START_SECTION_\nOdkritje\n_START_PARAGRAPH_\nKomet je odkril 22. februarja 1928 nem\xc5\xa1ki astronom Karl Wilhelm Reinmuth (1892 \xe2\x80\x93 1979) na De\xc5\xbeelnem observatoriju Heidelberg-K\xc3\xb6nigstuhl v Nem\xc4\x8diji.\n_START_SECTION_\nLastnosti\n_START_PARAGRAPH_\nPrvi izra\xc4\x8duni tirnice so pokazali za obhodno dobo 25 let. Pozneje so jo popravili na 7 let. Domnevali so, da je to isti komet kot komet Taylor, ki je bil izgubljen od leta 1915. Naslednji izra\xc4\x8duni, ki jih je opravil belgijsko-ameri\xc5\xa1ki astronom George Van Biesbroeck (1880 \xe2\x80\x93 1974) pa so potrdili, da je to drugi komet. Prihod kometa v letu 1935 ni bil ugoden za opazovanje. V letu 1937 je komet letel zelo blizu Jupitra, kar je pove\xc4\x8dalo oddaljenost perihelija in pove\xc4\x8dalo obhodno dobo. Zaradi napa\xc4\x8dnih izra\xc4\x8dunov so komet leta 1942 zgre\xc5\xa1ili. Opazovali pa so vse njegove naslednje prihode._NEWLINE_25. januarja 2039 bo komet letel zelo blizu Zemlje.'